釣瀨漁樵行送嚴守蘇伯業赴闕
作者：陳棣
朝代：宋

paragraphs: 漁樵生長子陵州，偶爲城市逍遥遊。
相逢欲話平生事，以手加額頻點頭。
自言家世居村落，頗厭吾邦風土惡。
大饑小歉偶一遭，棄擲鋤耰弄刀槊。
二十年前事可驚，錦襦繡帽爭乘城。
太平日久人忘戰，衣冠荆棘戈鋋腥。
去年米貴無餘粟，往往驚顧如麋鹿。
大開陳廩貸兼并，却笑隣邦才食粥。
只今豐盈天報施，餘糧棲畝麥兩岐。
牛羊日落草萊處，場圃秋深䆉稏時。
父老歌謠童稚笑，歡聲萬口如同調。
向來遊手今良農，今日膏腴昔荒嶠。
漁樵無事官無逋，民不識吏亡追呼。
田間第見隨軒鹿，道上兼無攫肉烏。
問云何術能臻此，盡道我公才德美。
文采風流求古人，循良事業空前史。
公今去我歸朝天，攀轅截鐙何當前。
願公早佩紫荷橐，顧我擬續甘棠篇。
欲碑遺愛傳千古，政聲未暇從頭數。
大書特書不一書，請載漁樵當日語。